
Facebook arcok nélkül - Az Y generáció és a Facebook „kapcsolata”

A „social media”, azaz közösségi média kifejezés már a nyelvkincsünk részévé vált. Évek alatt egyre többen és többen váltak használóivá. Ez nem is csoda! Hiszen az ember alapvetően társas lény, ezért természetes igénye a közösségi lét, a közösségben való létezés.
Dolgozatom szempontjából a fiatal felnőttek, tehát az Y generáció tagjai érdekesek, ugyanis őket tartjuk a digitális nemzedék első hullámaként számon. Az ő technikai tudásuk azonban gyakran nem párosul a biztonságos internetezéshez szükséges ismeretekkel. Így sokszor saját bőrükön kell megtapasztalniuk a következményeket.
Éppen ezért választottam kutatásom témájának az internetes közösségi oldalak jelentette adatvédelmi veszélyek elemzését, középpontba helyezve a Facebookot, mivel napjainkban mind világviszonylatban, mind hazánkban ez a legtöbb aktív taggal rendelkező, legnépszerűbb közösségi hálózat.
Célom, hogy felmérjem az Y generáció Facebook használati szokásait, különös figyelemmel az adatvédelmi beállításokra. Mivel Magyarországon néhány év késéssel vált népszerűvé az oldal, így különbségek fedezhetők fel a hazai illetve amerikai felhasználói szokások között. Hogy megismerhessem, a magyar fiatalok „Facebookozásának” rejtelmeit, kérdőíves felmérést végzek, melyben a kitöltők általános felhasználói szokásaikról és az adatvédelmi beállításaikról egyaránt érdeklődöm.
Kutatásom végére átfogó képet szeretnék kapni a fiatalok adatvédelmi hozzáállásáról, illetve bemutatom a közösségi oldalak legfontosabb problémáit és veszélyeit.
Emellett feladatomnak tekintem, hogy definiáljam a tudatosság fogalmát, a Facebook használat szempontjából. Ez igen fontos, ugyanis hazánkban erre vonatkozóan még kevés a fellelhető szakirodalmi forrás.
Végül szeretnék összefüggéseket felfedezni az felhasználói tudatosság, és az intelligencia között.
Célom, hogy a dolgozatom megírása során szerzett tapasztalataimat megosszam kortársaimmal, és segítsek nekik „tudatos” internetezőkké válni. Kutatásommal szeretném felhívni a fiatalok figyelmét a probléma fontosságára, és a körültekintőbb Facebook használatra…
Igazi sikeremnek azonban azt tekinteném, ha nem csak szórakozási és kapcsolattartási felületként hanem, egyre többen kutatási területként tekintenének a „social media”-ra.



